Μπόμπαν Γιάνκοβιτς

Ο Σλόμπονταν «Μπόμπαν» Γιάνκοβιτς (Слободан Бобан Јанковић, 15 Δεκεμβρίου 1963 – 28 Ιουνίου 2006) ήταν Σέρβος καλαθοσφαιριστής.

Σταδιοδρομία 
Ξεκίνησε την καριέρα του το 1980 στον Ερυθρό Αστέρα Βελιγραδίου. Παρέμεινε εκεί για μια δεκαετία δίχως να κατακτήσει κάποιο τρόπαιο, αγωνιζόμενος όμως με τον σύλλογο σε τρεις τελικούς πρωταθλήματος και άλλους τρεις κυπέλλου, εκείνη την εποχή, όμως, είτε η Τσιμπόνα Ζάγκρεμπ του Ντράζεν Πέτροβιτς, είτε η Γιουγκοπλάστικα του Ντίνο Ράτζα, είτε η Παρτίζαν των Βλάντε Ντίβατς, Πρέντραγκ Ντανίλοβιτς, Σάσα Τζόρτζεβιτς και Ζάρκο Πάσπαλι ήταν αξεπέραστα εμπόδια. Επίσης υπήρξε φιναλίστ του Κυπέλλου Κόρατς το 1984. Τη σεζόν 1990-1991 αγωνίζεται στη σέρβικη Βοϊβοντίνα και το καλοκαίρι του 1991 επιστρέφει στον Ερυθρό Αστέρα.  

Το 1992 πήρε μετεγγραφή στην ομάδα του Πανιωνίου όπου και αγωνίστηκε στη θέση φόργουορντ. Κορυφαία του στιγμή αποτέλεσε ο εκτός έδρας αγώνας του με τη Ρόμα, καθώς οι «κυανέρυθροι» ενώ έχαναν με 30 πόντους διαφοράς, κατάφεραν να πάρουν τη νίκη, με τον Μπόμπαν Γιάνκοβιτς να σταματάει στους 41 πόντους (τότε κέρδισε και το παρατσούκλι the bomber). Μάλιστα, εκείνη τη χρονιά, ήταν ένας από τους πρώτους σκόρερ του Κυπέλλου Κόρατς, καθώς είχε μέσο όρο 20,8 πόντους ανά αγώνα.

Το ατύχημα 
Η μοιραία στιγμή της ζωής του ήταν στις 28 Απριλίου 1993, όταν σε αγώνα μπάσκετ με τον Παναθηναϊκό για τον ημιτελικό του πρωταθλήματος Ελλάδος σε μία επίθεση που οργάνωνε η ομάδα του 8 λεπτά πριν τη λήξη και μόλις ο Γιάνκοβιτς έβαλε ένα δίποντο, ο διαιτητής Κουκουλεκίδης σφύριξε επιθετικό φάουλ εις βάρος του (υπέρ του Φραγκίσκου Αλβέρτη), ακυρώνοντας έτσι το καλάθι. Μάλιστα ήταν και το 5-ο φάουλ, κάτι που σήμαινε ότι αποβαλλόταν από τον αγώνα. Τότε ο Γιάνκοβιτς βεβιασμένα χτύπησε το κεφάλι του στη μπασκέτα, δείχνοντας την αντίδρασή του ως προς την απόφαση του διαιτητή. Από εκείνη τη στιγμή παρέλυσε (ρήξη νωτιαίου μυελού από κάταγμα στον έκτο αυχενικό σπόνδυλο ήταν η διάγνωση των γιατρών), με αποτέλεσμα να μείνει παράλυτος στο κάτω μέρος του σώματός του. Το τηλεοπτικό στιγμιότυπο του αυτοτραυματισμού έκανε το γύρο του κόσμου. 

Ο Γιάνκοβιτς έμεινε για 13 χρόνια σε αναπηρικό καροτσάκι μέχρι το θάνατό του. Λόγω της ακινησίας του, πήρε υπερβολικό βάρος και, ως αποτέλεσμα, πέθανε στις 28 Ιουνίου του 2006, από ανακοπή καρδιάς, καθώς βρισκόταν σε ταξίδι μέσα σε πλοίο με προορισμό τη Σύρο.

Τιμή 
Το 2002 ο Πανιώνιος απέσυρε προς τιμήν του Μπόμπαν Γιάνκοβιτς, τη φανέλα με το νούμερο #8. Από το 2018 η μορφή του Μπόμπαν Γιάνκοβιτς υπάρχει στη φανέλα των ακαδημιών του Πανιωνίου.

Προφίλ παίκτη 
Ο Γιάνκοβιτς υπήρξε πολύ καλός αμυντικός, αλλά και εξαιρετικός σουτέρ και το γεγονός ότι η περίοδος του ξεπετάγματος συνέπεσε με την εισαγωγή του τριπόντου στο μπάσκετ, βοήθησε την καριέρα του ακόμα πιο γρήγορα. Είχε υψηλή αντίληψη με χαρακτήρα νικητή, ωστόσο υπήρξε έντονη προσωπικότητα με πείσμα και ένταση.

Λοιπά στοιχεία 
Ο γιος του Βλαδίμηρος Γιάνκοβιτς ακολούθησε τα χνάρια του και σήμερα είναι επαγγελματίας καλαθοσφαιριστής.

Παραπομπές 

Γιουγκοσλάβοι καλαθοσφαιριστές
Σέρβοι καλαθοσφαιριστές
Καλαθοσφαιριστές Ερυθρού Αστέρα Βελιγραδίου
Καλαθοσφαιριστές Βοϊβοντίνα
Καλαθοσφαιριστές Πανιωνίου
Ξένοι καλαθοσφαιριστές στην Ελλάδα